La ŝrumpado de UEA momente haltis
#000000
La kvanto de individuaj membroj de UEA denove kresketas, tamen de rekorde malalta nivelo kaj tre malrapide. Ĉi-jare UEA eble havos 4.600 individuajn membrojn. Laŭ la strategia plano akceptita en 2013, la membrokvanto tamen devus esti 7.178.
#000001
La ciferoj por 2017 kaj 2018 estas taksoj.
#000002
En 2016 la kvanto de individuaj membroj en Universala Esperanto-Asocio draste falis, kaj la estraro longe ne volis malkaŝi la membrostatistikon. En decembro 2016 Libera Folio tamen povis malkaŝi, ke la membrokvanto falis je 23 procentoj.
#000003
Laŭ definitiva statistiko por 2016, kiu fine aperis en la revuo Esperanto en aprilo 2017, la suma kvanto de individuaj membroj atingis 4.365, kiu estis malrekordo post la dua mondmilito.
#000004
La definitiva membrostatistiko por 2017 devis aperi en la ĵus publikigita aprila numero de la revuo Esperanto, sed ĝi ne troveblas tie. Demandoj pri ĝia manko ne ricevis respondon en la komitata diskutejo, sed al Libera Folio la prezidanto de UEA, Mark Fettes, respondis jene:
#000005
La plej freŝa oficiala cifero pri la pasintjara suma membronombro aperis en la komitata diskutejo en oktobro 2017, kiam la tiama ĝenerala direktoro Veronika Poór raportis, ke la asocio havas 4.355 individuajn membrojn. Kompare kun la sama dato la antaŭan jaron temis pri kresko de 132.
#000007
Ĉar la proporcio de homoj, kiuj membriĝas dum la lastaj monatoj de la jaro estas sufiĉe konstanta, laŭ tiu informo eblas taksi, ke la suma kvanto de individuaj membroj en 2017 atingis 4.400–4.450. Do, pasintjare la ŝrumpado almenaŭ por momento haltis.
#000008
(Jam post la apero de ĉi tiu artikolo, Martin Schäffer kontaktis Liberan Folion kaj informis, ke la suma kvanto de individuaj membroj en 2017 laŭ liaj ĝisnunaj kalkuloj iĝis 4.499.)
#000009
Ŝajnas, ke ankaŭ ĉi-jare la membraro de UEA kresketos, supozeble ne malplej pro la evidente alloga Universala Kongreso en Lisbono, kiu jam nun havas pli da aliĝintoj ol estis la suma kvanto en Nitro en 2016, aŭ en Seulo en 2017. Grandaj Universalaj Kongresoj ĉiam favore influas la membrokvanton de UEA, ĉar multaj membriĝas pro la rabatita kongresa kotizo.
#000010
Laŭ ciferoj publikigitaj de la nova ĝenerala direktoro de UEA, Martin Schäffer, la asocio en la komenco de aprilo havis 2.642 membrojn en la ĉefaj kategorioj, 59 pli ol je la sama dato pasintjare. Se la evoluo daŭros, tio signifas, ke UEA realisme povus dum 2018 atingi 4.600 individuajn membrojn.
#000011
La multjara ĝenerala direktoro de UEA, Osmo Buller, en la komitata diskutejo tamen avertis, ke en aprilo estas ankoraŭ tro frue fari fidindajn prognozojn:
#000012
– Mi kutimis unuafoje informi pri la membroevoluo komence de majo. Pli frue povas influi hazardaj aferoj, ekzemple ke perantoj ne anoncas la ricevitajn kotizojn ĉiujare laŭ la sama ritmo. En aprilo la situacio kutime sufiĉe stabiliĝas.
#000013
Eĉ se UEA kresketos kompare kun la du antaŭaj jaroj, la evoluo de la membraro estas nekontentiga, skribis Martin Schäffer en la komitata listo:
#000014
– Por la buĝeto oni kalkulis kun pli da membroj ol nun estas, do rimedoj estos malpli altaj ol prognozitaj (se ne okazas ŝanĝo de evoluo dum la resto de la jaro). Se oni faras prognozon laŭ la nunaj ciferoj, fine de la jaro povus manki enspezoj en alto de ĉ. 8.000 – 10.000 EUR kompare kun la buĝeto.
#000015
Osmo Buller en la komitata diskutejo instigis la Centran Oficejon rapide restarigi la malnovajn rutinojn pri revarbado de membroj.
#000016
Renato Corsetti aliflanke rezignacie konstatis, ke “la UEA de nia juneco ne plu ekzistas”, kaj refoje konsilis al la estaro nuligi la paperajn revuojn por ŝpari monon.
#000018
Laŭ la strategia plano de UEA, kiu estis ellaborita sub la gvido de Mark Fettes kaj aprobita en 2013, kiam li prezidantiĝis, la membraro de la asocio ĉiujare kresku je 10 procentoj.
#000020
Ĉar UEA en 2013 havis 4.903 individuajn membrojn, la membrokvanto ĉi-jare devus atingi minimume 7.178. Tiu celo nun aspektas same neatingebla kiel la ceteraj celoj starigitaj en la ampleksa plano.
#000021
Atentigo: La artikolo pli frue enhavis la aserton, ke la membrostatistiko por 2017 ankoraŭ ne aperis, ĉar ĝenerala direktoro Martin Schäffer ne havis tempon prepari ĝin. Jam post la apero de la artikolo Martin Schäffer kontaktis Liberan Folion por atentigi, ke tia interpreto de la faktoj estas erara. Jen kion li skribis: Ne estis “tempo”, kiu malhelpis la finpreparon de la statistiko. Plene la kaŭzo estis, ĉar pluraj LA ankoraŭ ne respondis / pagis. Tute ne rilatas al mia tempo-dispono.
#000022
UEA riĉiĝas kaj malriĉiĝas samtempe
#000025
Unu frazo bezonas etan korektom. “la kompleta statistiko ankoraŭ NE aperis, ĉar la nova ĝenerala direktoro ... ne havis tempon finprepari ĝin.”
#000026
Ĉu strategia plano de UEA? Jes, ankaŭ mi ŝatas fabelojn.
#000031
Dumvivaj membroj ne devas rekotizi !
#000032
Pli ol miliono da homoj lernas Esperanton per Duolingo, kaj rekordaj nombroj regule finas la kurson, sed kion UEA faras por allogi tiujn milojn da novaj esperantistoj? Mi parolis lastatempe kun lernantoj en Londono, kaj mi konstatis, ke por ili UEA estas same distanca kiel UN. Eĉ ne venas al ili la ideo, ke ili povus membriĝi, aŭ ke UEA iel rilatas al ili.
#000033
“Eĉ ne venas al ili la ideo, ke ili povus membriĝi, aŭ ke UEA iel rilatas al ili.”
Ĝustegaj vortoj! Mi estas unu el tiuj multaj novaj esperantistoj, kiuj ellernis kaj uzas la lingvon precipe interrete. Tiu nova generacio apenaŭ scias, pri kio okupiĝas UEA kaj por kio ĝi necesas.
#000037
En Usono, al la landa asocio mi pledis ofte ke oni starigu 3-5 bazajn celojn, kiuj estas realismaj, kaj atentu ilin. sed homoj simple prifajfas tian konsilon. Mi dirus same al UEA, sed dum homoj volas “ŝanĝi la mondon” kaj ne simple “subteni Esperanton”, estas vane.
#000041
Por pligrandigi, UEA devas fari enketon pri la bezonoj de la precipe novaj ,junaj esperantistoj kaj proponi malmultekostajn servojn: ekzemple Pasporta servo; internaciaj kursoj kaj diskutoj per Skajpo (Skype) au simile... La kotizo devas esti malgranda , precipe por la gejunuloj kaj la membroj de la relative malrichaj landoj .
Se la chefa bildo de UEA estas partopreni al multekostaj kongresoj, do la gejunuloj kaj la plimulto de la loghantaro ne au malofte povas partopreni, kaj UEA ne au malofte koncernas ilin.
Tamen, en la franca oni diras : “ne jheti la bebon kun la banoakvo”; Estas necesa apogi UEA kaj aliajn esperantistajn organizajhojn.
Estas ankau grava defendi la ideojn de Esperanto.
Resume, ni devas montri ke Eo kaj UEA estas bonaj aferoj por la plimulto
#000042
UEA estas perfekta argumento por “adhokratio” (el la latina ad hoc, porokaza, do eble “porokaz-regado”). En tia sistemo, organizoj formiĝas por plenumi specifajn bezonojn, kaj kiam tiuj bezonoj plenumiĝis, ili disiĝas.
#000043
Organizoj tiel nek tro grandas, nek tro longe daŭras, kaj oni nek devas partopreni en behemota sistemo sen klaraj aŭ precizaj celoj; oni kontribuas materie (labore, finance, ktp) al la celoj, por kiuj oni plej taŭgas kaj interesiĝas.
#000044
Kiel kurdlingvaj dividoj malhelpas aliron al informojRusiaj diplomatoj reagas al nova lingvoleĝo en Kirgizio, revenigante kolonian pasinteconTiuj fotoj montras la historion de la ‘rusaj dometoj’ en Havano, Kubo
#000050